b'\n_START_ARTICLE_\nMaurice Podoloff\n_START_PARAGRAPH_\nMaurice Podoloff (18. elokuuta 1890 Jelisavetgrad, Ven\xc3\xa4j\xc3\xa4n keisarikunta\xe2\x80\x9324. marraskuuta 1985 New Haven, Yhdysvallat) oli yhdysvaltalainen urheiluvaikuttaja. Parhaiten h\xc3\xa4net tunnetaan NBA:n ensimm\xc3\xa4isen\xc3\xa4 komissaarina. Nykyisin NBA:n kauden arvokkaimmalle pelaajalle jaetaan h\xc3\xa4nen j\xc3\xa4lkeens\xc3\xa4 nimetty pokali. H\xc3\xa4net valittiin my\xc3\xb6s Basketball Hall of Fameen vuonna 1974.\n_START_SECTION_\nEl\xc3\xa4m\xc3\xa4\n_START_PARAGRAPH_\nPodoloff syntyi Jelisavetgradissa, mutta perhe muutti Yhdysvaltoihin kuusi vuotta h\xc3\xa4nen syntym\xc3\xa4ns\xc3\xa4 j\xc3\xa4lkeen. Perhe siirtyi asumaan New Haveniin, jossa h\xc3\xa4n k\xc3\xa4vi my\xc3\xb6hemmin my\xc3\xb6s Yalen yliopiston ja valmistui lakimieheksi._NEWLINE_Vuonna 1926 Podoloff rakennutti perheens\xc3\xa4 kanssa New Haven Arenan, joka toimi AHL-seura New Haven Eaglesin kotiareenana. Vuonna 1938 h\xc3\xa4net valittiin AHL:n ensimm\xc3\xa4iseksi presidentiksi ja h\xc3\xa4n toimi teht\xc3\xa4viss\xc3\xa4 vuoteen 1952 asti._NEWLINE_Podoloff nimettiin BAA:n komissaariksi kes\xc3\xa4ll\xc3\xa4 1946. Kolme vuotta my\xc3\xb6hemmin h\xc3\xa4n neuvotteli BAA:n ja NBL:n yhdistymisest\xc3\xa4, jolloin syntyi NBA. H\xc3\xa4nen aikakaudellaan sarjaa alettiin muun muassa televisioida ja 24 sekunnin hy\xc3\xb6kk\xc3\xa4yskello otettiin k\xc3\xa4ytt\xc3\xb6\xc3\xb6n. Podoloff toimi virassaan vuoteen 1963 asti._NEWLINE_Podoloff kuoli vuonna 1985 Yale-New Havenin sairaalassa oltuaan koomassa useita p\xc3\xa4ivi\xc3\xa4.'